લગ્નના દિવસોમાં તૈયારીઓના ભાગરૂપે સગાવહાલાંઓને લગ્નની કંકોતરીઓ વહેંચતા-વહેંચતા તેઓ જઈ પહોંચ્યા રાણાખીરસરા ગામે. ત્યાં તેમણે ‘વડીલોનો વિસામો’ એટલે કે જલારામધામના વૃદ્ધાશ્રમની મુલાકાત લીધી. સંચાલકશ્રીના હાથમાં કંકોતરી મૂકીને તેમણે સૌ વડીલોને સત્કારસમારંભમાં પધારવાનું ભાવભીનું આમંત્રણ પાઠવ્યું. તેઓને સમયસર આવવાનો મીઠો આગ્રહ કર્યો. સૌને આ શુભપ્રસંગે નવદંપતીને આશીર્વાદ આપવા જણાવ્યું. ભરતભાઈ માને છે કે ‘લગ્ન એક પવિત્ર સંસ્કાર છે. જીવનની એક નવી દિશામાં પ્રયાણ કરતા નવદંપતિને આ પ્રસંગે ઈશ્વર, ગુરુ, વડીલો અને શુભેચ્છક મિત્રોનાં આશીર્વાદની અત્યંત જરૂરિયાત હોય છે.’ વડીલોને લેવા-મૂકવાની તમામ વ્યવસ્થાની જાણકારી આપીને તેમણે સહયોગ બદલ આશ્રમના સંચાલકશ્રીનો આભાર માન્યો.